钦定古今图书集成/方舆汇编/职方典/第1225卷 > 《岳阳水利论》明·陈仕元
## 钦定古今图书集成/方舆汇编/职方典/第1225卷 > 《岳阳水利论》明·陈仕元

楚东诸郡水弗可堤，利在疏导，西诸郡堤斯利焉。及
考《汉史》，河水一石泥六斗，江水一石泥数斗。汉水之
泥不啻是。盖汉最浊易淤，匪疏涤之，则散漫矣。东诸
郡，固汉滨也。云、梦二泽，后世散为邑居。以《夏书》考之，
梦高于云西诸郡，岂梦泽耶？《禹贡》：“九江孔殷，沱潜既
导。”今详《水经水道》，澧水中，予邑会赤沙湖，沅水当邑
之南，大江绕邑东，河自江出，亦谓之“沱。”由是观之，予
邑固大江，九江之冲也。江水较汉稍清，不异于澧、沅
则清而莫淤。夫自杜预开漕以泻江势，而邑东之湍
悍稍纾，邑西之流澌浸巨，故江水横截予邑，注之洞
庭，弗啻绕其东北耳。唐、宋间，邑西寂无民居。范晦叔
《岳阳风土记》谓：华民多舟居，常产即“湖地，建宁南堤
决即被水患。建宁今石首，南堤即今调弦，夏秋必决
必溢，故二邑江患相表里，乃安南港所厄则湖水也。”
至和迁县筑堤仅可障官署，堤之外皆弃之鱼鳖。宣
德间，人吏乘舟入县署。正统知县杨𬭼以为请，天子
遣工部王士华、布政蹇贤奉敕驻邑中，相便宜筑堤
四十有七，并县堤为“四十八垸九载。”其后土人往往
择少高地筑之，垸遂百馀区。最巨者安津蔡田官垸，
延袤咸十馀里，小者田仅百亩，而邑已一遇涨潦，堤
即冲决。冬月水退，有司乃发粟集民修之。每垸择一
二人为圩长，十馀人为小甲。厥后有司视为赂阶，圩
长视为赀府，而于堤之坚脆弗问也。宋熙宁初，遣使
察农田水利，苏轼上疏，以为“遣使察农，必大烦扰，吏
卒所过，鸡犬一空。”予邑修垸之弊，何以异此？迩来江
陵诸堤悉溃，江水散流潜沔。嘉靖庚申，枝江堤决水
田，黄山鹿湖即漫流邑之西鄙故邑，河势杀，不然几
以城市为壑也。《宋史》：闽杀皆有陂湖，湖高于田，田又
高于江海，旱则放湖水溉田，涝则决田水入海，故不
为灾。然此可行于浙西耳。予邑垸民，心殊力惰，少旱
则决堤引水，坎穴丛楚，甚者以施筌蒙罟。今之计，莫
若督民于垸中凿陂，而严禁防，谨蓄泄。乃安津、蔡田、
田家诸湖，洪武中革税，弛之民溉田。正德知县李文
泮取课，名为“水面钱”，今渐增几百金者，一切裁之。正
德间，都御史吴廷举奏敕赈荒，萃民修垸，因而食之，
由是诸垸几复士华之旧。嘉靖间，知府陆垹复发郡
粟增修，而知县赵古亦袭文泮故事，是以讫无成功。
予又见垸民往往于垸外水滨垦田植稻，谓之“湖田。”
湖田无税额，三载一熟，熟则倍获厚利。此所谓“涸梁
山泊，可得良田万顷”，而王安石惧无贮水之地者也。
夫堤防起于战国，圩田、湖田起于宋，政和以来，古无
有也。使遇贾让、杜预，则诸垸尚在，兴废之间，矧垸外
乎？然有洞庭为之潴，亦不至大害。若绍兴所议修圩，
守臣赏罚，则今日之急务矣。至于调弦开塞之议，虽
靡成说，以势观之，塞固涨而西，开亦漫而东。今开者
几数载，即欲塞之莫能也，善为水者因时补葺可耳。